31978D0688
L 233/15
JURNALUL OFÍCIAL AL UNIUNII EUROPENE
DECIZIA CONSILIULUI
din 25 iulie 1978
de constituire a Comitetului consultativ privind formarea profesională a medicilor dentiști
(78/688/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere proiectul de decizie prezentat de Comisie,
întrucât, în Rezoluția sa din 6 iunie 1974 privind recunoașterea reciprocă a diplomelor, a certificatelor și a altor titluri, Consiliul s-a declarat în favoarea constituirii unor comitete consultative;
întrucât, în contextul recunoașterii reciproce a diplomelor, a certificatelor și a altor titluri în domeniul medicinei dentare, este important să se asigure un standard de o exigență comparabilă privind formarea profesională;
întrucât, pentru a contribui la realizarea acestui obiectiv, este de dorit să se constituie un comitet consultativ care să consilieze Comisia,
DECIDE:
Articolul 1
Se constituie, pe lângă Comisie, Comitetul consultativ privind formarea profesională a medicilor dentiști, denumit în continuare „comitetul”.
Articolul 2
(1) Sarcina comitetului este de a contribui la asigurarea, în cadrul Comunității, a unui standard de o exigență comparabilă privind formarea profesională a medicilor dentiști, care să ia în considerare atât formarea profesională a medicilor dentiști, cât și pe cea a practicienilor medicinei dentare.
(2) Comitetul își îndeplinește obiectivul îndeosebi prin următoarele mijloace:
-
schimbul de informații complete privind metodele de formare profesională, precum și conținutul, nivelul și structura formării teoretice și practice prevăzute de statele membre;
-
schimburi de opinii și consultări având ca obiect dezvoltarea unei concepții comune privind standardul ce trebuie atins în formarea profesională a medicilor dentiști și, după caz, structura și conținutul unei astfel de formări profesionale;
-
luarea în considerare a adaptării formării profesionale a medicilor dentiști la progresele din domeniul medicinei dentare și al metodelor educaționale.
(3) Comitetul comunică Comisiei și statelor membre opiniile și recomandările sale, inclusiv, atunci când consideră necesar, sugestii pentru modificarea articolelor privind formarea profesională a medicilor dentiști din Directivele 78/686/CEE (1) și 78/687/CEE (2).
(4) Comitetul oferă, de asemenea, consultanță Comisiei cu privire la orice alt aspect care îi poate fi prezentat de Comisie, privind formarea profesională a medicilor dentiști.
Articolul 3
(1) Comitetul este format din câte trei experți din fiecare stat membru, după cum urmează:
-
un expert din partea membrilor profesiei medicilor dentiști, care își exercită profesia;
-
un expert din partea unităților de învățământ universitar în domeniul medicinei dentare;
-
un expert din partea autorităților competente ale statului membru.
(2) Este prevăzut câte un supleant pentru fiecare membru. Membrii supleanți pot participa la întrunirile comitetului.
(3) Membrii și supleanții lor menționați la alineatele (1) și (2) sunt desemnați de statele membre. Membrii la care se face referire la alineatul (1) prima și a doua liniuță și supleanții acestora sunt desemnați la propunerea medicilor dentiști și a facultăților corespunzătoare din universități sau instituții echivalente. Membrii și supleanții astfel desemnați sunt numiți de către Consiliu.
Articolul 4
(1) Mandatul membrilor comitetului este de trei ani. După expirarea acestei perioade, membrii comitetului rămân în funcție până la înlocuirea acestora sau până la reînnoirea mandatului.
(2) Mandatul unui membru poate să se încheie, înainte de expirarea termenului de trei ani, prin demisie, prin deces sau prin înlocuirea cu o altă persoană, în conformitate cu procedura prevăzută la articolul 3. Această numire rămâne valabilă pentru restul mandatului.
Articolul 5
Comitetul alege un președinte și doi vicepreședinți dintre membrii săi. Comitetul adoptă propriul regulament de funcționare. Ordinea de zi a întrunirilor este stabilită de către președintele comitetului prin consultare cu Comisia.
Articolul 6
Comitetul poate constitui grupuri de lucru, poate să invite și să permită observatorilor sau experților să îl asiste cu privire la toate aspectele specifice activității sale.
Articolul 7
Serviciile de secretariat pentru comitet sunt asigurate de către Comisie.
Adoptată la Bruxelles, 25 iulie 1978.